লামডিং-শিলচর ব্রডগেজ রেলপথে যাত্রী ট্রেন শুরু করার ব্যাপারে কোন আশার কথা আজও শোনাতে পারলেন না উত্তর-পূর্ব সীমান্ত রেলের নির্মাণ শাখা ও ওপেন লাইনের দায়িত্বে থাকা জেনারেল ম্যানেজার এইচ কে জাগ্গি। আজ সকালে মাইগ্রেনডিসার ধস-বিধস্ত এলাকা পরিদর্শন করতে এসে জিএম জানান, আগামি দু’-তিনদিনের মধ্যে লামডিং থেকে মাহুর পর্যন্ত একটি যাত্রী ট্রেন চালানো হবে। বর্তমানে শিলচর-নিউ হাফলঙের মধ্যে একটি যাত্রী ট্রেন চলাচল করছে। এবার যাত্রীদের অসুবিধার কথা চিন্তা করে রেল কর্তৃপক্ষ লামডিং-মাহুরের মধ্যে যাত্রী ট্রেন চালাবে। এ বার শিলচর-নিউহাফলং এবং লামডিং-মাহুরের মধ্যে দু’দিক থেকে দু’টি ট্রেন চলাচল করবে। আজ মাইগ্রেনডিসার কাজ সরেজমিনে দেখেন জাগ্গি। মাইগ্রেনডিসার ‘ডাইভারশন’ অংশের কাজ দ্রুত শেষ করার নির্দেশ দেন তিনি। জিএম বলেন, ‘‘জটিল পরিস্থিতির মধ্যে দাঁড়িয়ে মাইগ্রেনডিসায় আগের পুরনো অংশে লাইন বসানো প্রায় অসম্ভব হয়ে পড়েছে। তাই আগের অংশ থেকে সরিয়ে  বিকল্প রেললাইন বসানোর ব্যবস্থা করা হচ্ছে। দ্রুত ট্রেন চলাচল শুরু করার জন্য চেষ্টা হচ্ছে।’’ পুরনো অংশ দিয়ে রেললাইন বসানো হবে। তবে জিএম বলেন, তার জন্য সময়ের প্রয়োজন। তাই বিকল্প লাইন বসানো হচ্ছে। তিনি বলেন, ‘‘বৃষ্টি না হলে ১০ জুলাইয়ের মধ্যে ‘ডাইভারশন’ দিয়ে লাইন বসানোর কাজ শেষ হয়ে যাবে।’’ তবে রেলের চিফ ইঞ্জিনিয়ার ও অন্য ইঞ্জিনিয়ারদের কাছ থেকে মাইগ্রেনডিসার রেল লাইনের পাশের পাহাড়ের ‘অদ্ভুত আচরণের’ কথা শুনে স্তম্ভিত হয়ে যান তিনি। পাহাড় যত কাটা হচ্ছে পাহাড় তত নেমে আসছে। মাইগ্রেনডিসার জটিলতা যে জিএমকে যথেষ্ট উদ্বেগে রেখেছে তা তাঁর কথাতেই আজ স্পষ্ট হয়ে ওঠে। এ দিকে, মাইগ্রেনডিসায় বসে উত্তর পূর্ব সীমান্ত রেলের নির্মাণ শাখার মুখ্য প্রশাসনিক অফিসার অজিত পন্ডিত বলেন আমরা প্রকৃতির সঙ্গে লড়াই করে চলেছি।’’ তিনি বলেন, আগের ‘অ্যালাইনমেন্ট’ বদল করে দু’মিটার সরিয়ে কার্ভ করে ৩০০ মিটার নতুন রেললাইন বসানো হবে। তাই কিছুদিন পরীক্ষামূলক ভাবে মালগাড়ী চালানো হবে।